Il-Ħadd 21 ta' Ġunju 2015: L-Arċisqof Charles J. Scicluna iċċelebra Quddiesa Pontifikali fl-okkażjoni tal-festa tat-twelid ta' San Ġwann il-Battista, fil-Kon-Katidral ta' San Ġwann, il-Belt Valletta. L-Omelija tal-Arċisqof Konkatidral ta' San Ġwann, il-Belt Valletta Aħna u niċċelebraw il-Festa tat-twelid ta' Ġwanni l-Battista, ejjew din is-sena, aħna u nippreparaw biex nibdew is-Sena tal-Ħniena, nifhmu u niftakru fis-sinifikat profond tal-isem li ingħatalu fit-twelid. Hija deċiżjoni li jieħdu ż-żewġ ġenituri, xi ħaġa kemmxejn stramba għaliex l-isem kien jagħtih il-missier, imma l-ewwel li titkellem hija l-omm: "Le, ma jkunx Żakkarija għal missieru", kienet taf li ma kienx se jieħu għalih, "imma ismu jkun Ġwanni". U l-missier jikkonferma bil-kitba: "ismu jkun Ġwanni" (Lq 1, 60.62). Ġwanni, Johannine, Alla ta' ħniena kbira, Alla ħanin. Ma kienx jismu: 'il-Mulej isawwat', ma kienx jismu 'l-Mulej jiġġudika', ma kienx jismu 'l-Mulej se jitfgħek fl-infern', ismu kien il-Mulej huwa l-Mulej tal-ħniena. Dan kien l-ambaxxatur li ppreċeda 'l Mulej Ġesù, u din għalina hija aħbar tajba li għandna bżonn niċċelebraw iżjed. Hija stedina biex inbiddlu l-mentalità, illum, fil-lingwaġġ tal-Papa Franġisku ngħidu, inbiddlu l-kultura ta' kif naħsbu. Jiena nixtieq nagħlaq b'dik in-nota qasira ħafna dwar l-ambjent li fih trabba Ġwanni l-Battista, fid-deżert. Id-deżert huwa l-ambjent l-iżjed qrib il-ħolqien kif ħallih Alla. Id-deżert huwa l-għajta tan-nostalġija għal Israel, id-deżert huwa l-ambjent li jlaqqgħak mad-dgħufija tiegħek, mal-esigenza ta' sopravivenza kontinwa, imma wkoll li jagħmlek ħaġa waħda mal-ħolqien. Bl-interċessjoni ta' San Ġwann Battista, din is-sena ejjew nitolbu biex il-kliem meqjus imma profetiku tal-Papa Franġisku, fl-Enċiklika Laudato Si', isib fil-qlub tagħna qlub li lesti li jisimgħu, mhux jisimgħu biss, imma jagħmlu wkoll. Ejjew nitolbu biex il-gżira sabiħa tagħna ma ssirx għalqa tal-konkos imma almenu nħallu erba' għelieqi fejn jikber fihom il-ħarrub kif tahulna Alla. Arċisqof ta' Malta
L-Omelija fl-okkażjoni tal-festa tat-twelid ta' San Ġwann il-Battista